**Goleuni**

**Daniel 12:3**

*Ond bydd y rhai doeth yn disgleirio fel golau dydd. Bydd y rhai sy'n arwain y werin bobl i fyw mewn perthynas iawn â Duw yn disgleirio fel sêr am byth bythoedd.*

Er mwyn dysgu mwy am ddinas neu dref mewn ardal ddieithr mae pobl yn ymuno â *guided tour.* Os oes llawer o bobl yn y grŵp a’r ddinas yn brysur bydd yr arweinydd yn codi ymbarél neu ffon yn uchel uwch ei ben er mwyn i bawb yn y grŵp allu ei ddilyn yn ddidrafferth. Y rheswm dros ddewis mynd ar *guided tour* ydy er mwyn elwa o wybodaeth yr arweinydd. Mae’r arweinwyr gorau yn gwybod eu stwff! Maen nhw’n nabod pob twll a chornel o’r ddinas, yn gallu adrodd ei hanes, esbonio’r diwylliant lleol a rhannu’r wybodaeth yn glir ac effeithiol. Maen nhw’n sicrhau bod y bobl sy’n sefyll reit yng nghefn y grŵp yn gallu eu clywed.

Pa dri chymhwyster sydd eu hangen ar arweinydd *guided tour*?

1. Rhaid iddo, neu iddi, fod yn weledol.

2. Rhaid i ni allu ei glywed/ ei chlywed (yn glywadwy).

3. Rhaid iddo/iddi fod yn wybodus.

Tybed os oedd yna *tour guides* yn byw ym Mabilon yng nghyfnod Daniel? Arweinwyr oedd yn tywys pobl o gwmpas dinasoedd pwerus yr ymerodraeth ac yn adrodd hanes Nebuchadnesar, Belshasar a Cyrus, rhai o frenhinoedd y cyfnod? Annhebygol iawn ynte! Ond, mae’r adnod o lyfr Daniel yn sôn am bobl sy’n weledol, yn ddoeth ac sy’n arwain eraill...pwy yw’r arweinwyr yma tybed?

Rydyn ni’n gwybod eu bod nhw’n *ddoeth.* Mae Diarhebion 9:10 yn dweud,

*Parchu'r ARGLWYDD ydy'r cam cyntaf i fod yn ddoeth,*

*ac mae nabod yr Un Sanctaidd yn rhoi deall.*

Felly mae’r bobl yn parchu Duw, ac yn nabod ei ffyrdd a’i orchmynion.

Byddan nhw hefyd yn *disgleirio fel golau dydd.* Mi fyddan nhw’n weledol, yn oleuni i eraill. Dyma eiriau Iesu i bob un sy’n credu ynddo ef a’i Dad sydd yn y nefoedd,

*“Chi ydy'r golau sydd yn y byd. Mae'n amhosib cuddio dinas sydd wedi'i hadeiladu ar ben bryn.**A does neb yn goleuo lamp i'w gosod o dan fowlen! Na, dych chi'n gosod lamp ar fwrdd er mwyn iddi roi golau i bawb yn y tŷ.**Dyna sut dylai'ch golau chi ddisgleirio, er mwyn i bobl foli'ch Tad yn y nefoedd wrth weld y pethau da dych chi'n eu gwneud. (Mathew 5:14-16)*

Neges yr adnod ydy y ***bydd*** *y rhai doeth,* sef y rhai sy’n caru Duw*, yn disgleirio fel golau dydd.* Bydd eu bywydau o ffydd a gweithredoedd da yn weledol ac yn disgleirio er mwyn i bobl foli Duw, eu Tad yn y nefoedd.

Sut mae arwain *pobl i fyw mewn perthynas iawn â Duw?* Yn Luc 8 mae Iesu’n dweud stori am ffermwr yn mynd allan i hau. Mae’r hadau yn disgyn ar 4 math gwahanol o dir ond dim ond yn y pridd da mae’r hadau yn tyfu. Gwaith y ffermwr ydy hau, unwaith mae’r hadau wedi gadael ei law yna mae e wedi cyflawni ei waith.

Mae’r hadau yn cynrychioli gair Duw a gwybodaeth am Dduw. Gwaith Cristnogion ydy rhannu’r wybodaeth. Mae galw ar Gristnogion i ddweud wrth eraill am eu ffydd.

*Mae'n rhaid clywed cyn gallu credu – clywed rhywun yn rhannu'r newyddion da am y Meseia. (Rhufeiniaid 10:17)*

Er mwyn gallu dweud wrth eraill am Dduw mae’n rhaid i Gristnogion wybod eu stwff! Rhaid sicrhau bod popeth sy’n cael ei ddweud wrth eraill am Dduw yn cyd-fynd â’r hyn sy’n cael ei ddweud yn y Beibl. Pan oedd pobl Berea’n clywed y neges am Iesu Grist gan Paul,

*Roedden nhw'n gwrando'n astud ar neges Paul, ac wedyn yn mynd ati i chwilio'r ysgrifau sanctaidd yn ofalus i weld a oedd y pethau roedd e'n ddweud yn wir.**(Actau 11:17)*

Rhaid rhannu gwybodaeth cywir a throi at y Beibl i sicrhau ei gywirdeb.

Byw bywyd *mewn perthynas iawn â Duw* ydy’r peth gorau allwn ni ei wneud am mai,

*Golau ydy Duw; does dim tywyllwch o gwbl ynddo. Os ydyn ni'n byw yn y golau, fel mae Duw yn y golau, dŷn ni'n perthyn i'n gilydd, ac mae gwaed Iesu ei Fab yn ein glanhau ni o bob pechod. (1 Ioan 1:5,7)*

Mae bywyd am byth (bywyd tragwyddol) yn y nefoedd yn rhan o gael perthynas iawn gyda Duw – ac felly ni fydd goleuni Cristnogion yn diffodd pan fyddan nhw’n marw....byddant *yn disgleirio fel sêr am byth bythoedd.*

Beth am holi ein hunain....ydyn ni ymysg y rhai doeth? Ydy’n bywydau disgleirio er mwyn i bobl foli ein Tad yn y nefoedd? Ydyn ni’n gwybod ein stwff? – tybed fydden ni’n gallu arwain eraill i fyw mewn perthynas gyda Duw?\*

Ein Tad, (Yn cynnwys aralleiriad o Hebreaid 1-3)

Dwedodd Iesu mai ef oedd golau’r byd. Yn union fel mae’r lleuad yn adlewyrchu goleuni’r haul, helpa ni i adlewyrchu rhywfaint o oleuni Crist yn ein bywydau o ddydd i ddydd. Rho nerth i ni ddangos cariad at eraill, ynghyd ag amynedd, cyfeillgarwch, ffyddlondeb a phopeth da sy’n dy blesio di. Diolchwn mai yn y Beibl mae’r gwirionedd wedi ei ddatgelu i ni a dy fod ti wedi dewis siarad gyda'n hynafiaid ni drwy'r proffwydi. Gwnest ti hyn bob yn dipyn ac mewn gwahanol ffyrdd. Ond bellach, yn y cyfnod olaf hwn, rwyt ti wedi siarad â ni drwy dy Fab. Rhoist ti bopeth sy'n bodoli yn eiddo iddo fe – yr un oedd gyda ti yn gwneud y bydysawd. Mae dy holl ysblander Di yn disgleirio ohono. Diolch am y fraint o gael nabod Iesu a dysgu amdano. Diolch am gael bod yn oleuni yn y byd.

Amen.